Gunnar og Árni Veigar við vinnu sína . Ljósmynd / Afi og ég Afi og ég eru handsmíðaðir skartgripir úr gamalli íslenskri mynt sem hafa vakið þó nokkra athygli . Mennirnir á bak við hönnunina eru Hvergerðingurinn Árni Veigar Thorarensen og afi hans , Gunnar Thor . Gunnarsson . „ Í kringum 1970 sá afi hring sem var smíðaður úr túkalli . Síðan þá byrjaði hann að sanka að sér mynt ef ske kynni að hann færi nú einhvern tímann að smíða hringa sjálfur . Síðan gleymdist myntin . Árið 2017 fann afi myntina aftur þegar hann var að flytja og mundi eftir hugmyndinni . Það var þá sem hann ákvað að prufa sjálfur að smíða hringa úr myntinni og fékk mig í lið með sér , “ segir Árni í samtali við sunnlenska.is . Árni segir að í kjölfarið hafi þeir félagarnir farið á silfursmíðanámskeið í Handverkshúsinu til að læra grunninn að skartgripagerð . „ Síðan var það bara að prufa sig áfram og læra af mistökunum . Við byrjuðum heima á eldhúsborðinu hans afa og erum núna að koma okkur upp endanlegri aðstöðu , “ segir Árni og bætir því við að þeir sjái jafnt um að hanna og smíða skartgripina . „ Afi og ég höfum alltaf haft áhuga á hönnun . Við höfum alltaf verið að búa eitthvað til og skapa , “ segir Árni . Ljósmynd / Afi og ég Frábærar viðtökurÁrni og Gunnar smíða hringa , tölur og ermahnappa úr myntinni . „ Viðtökurnar hafa verið frábærar . Fólki finnst það sniðugt hvernig er hægt að endurnýta þessa gömlu mynt , “ segir Árni en silfruðu og gylltu ermahnapparnir með skjaldarmerkinu eru vinsælastir hjá þeim . Hægt er að gefa ermahnappa og hringa í tækifærisgjafir með fæðingarári viðkomandi , það er að segja ef myntin var slegin á því ári en hún var aðeins slegin á ákveðnum árum . „ Við höfum meðal annars smíðað giftingarhringa . Við smíðum hringana aðallega úr 1 krónum , 2 krónum og 5 aurum . Ermahnappana smíðum við aðallega úr gömlum 50 aurum , 25 aurum , 5 krónum , 1 krónum og gamalli konungsmynt síðan Danir voru við völd , “ segir Árni og bætir því við að hann og afi hans hafa átt margar góðar kvöldstundir saman við smíðar . Aðspurður hvort þeir sjái fram á hráefnaskort segir Árni að eins og er eigi þeir nóg af mynt . „ En á endanum mun hún auðvitað klárast hjá okkur , svo við þiggjum alla mynt sem okkur bíðst , “ segir Árni að lokum . Hægt er að nálgast Afi og ég skartgripina í Herrafataverzlun Kormáks og Skjaldar , Sjafnarblóm á Selfossi , Mika í Reykholti og á Facebook síðunni Afi og ég .